AEC เปิดแผนปลดล็อกเครื่องหมาย C เน้นสร้างรายได้-ลดต้นทุน ผลักดันผลงานเทิร์นอะราวด์
AEC เปิดแผนปลดล็อกเครื่องหมาย C เน้นสร้างรายได้-ลดต้นทุน ผลักดันผลงานเทิร์นอะราวด์
14 ก.ย. 2563

นายประพล มิลินทจินดา ประธานคณะกรรมการบริหาร บริษัทหลักทรัพย์ เออีซี จำกัด (มหาชน)  หรือ AEC เปิดเผยว่า เมื่อวันที่ 11 กันยายน 2563 ที่ผ่านมา บริษัทฯ ได้จัดการประชุมเพื่อให้ข้อมูลต่อผู้ถือหุ้น นักลงทุน และผู้ที่เกี่ยวข้อง (Public Presentation) โดยบริษัทฯ มีแนวทางการแก้ไขกรณีหลักทรัพย์ของบริษัทฯ ถูกขึ้นเครื่องหมาย C  ประกอบด้วย การพัฒนาแผนงานทางธุรกิจ โดยการปรับโครงสร้างภายในองค์กร เพื่อลดต้นทุนค่าใช้จ่าย และการเจรจาหาพันธมิตรทางธุรกิจ เพื่อเพิ่มโอกาสให้กับการดำเนินธุรกิจในรูปแบบใหม่ ซึ่งจะช่วยเพิ่มช่องทางในการสร้างรายได้อย่างต่อเนื่อง
ทั้งนี้ ในช่วงที่ผ่านมาบริษัทฯ ได้มีการระดมทุนโดยการจัดสรรหุ้นสามัญเพิ่มทุน เพื่อเสนอขายให้แก่ผู้ถือหุ้นเดิมเรียบร้อยแล้ว เมื่อวันที่ 28 สิงหาคม 2563 และภายหลังจากการเพิ่มทุนในครั้งนี้ ส่งผลให้ส่วนของผู้ถือหุ้นเพิ่มขึ้นอย่างมีนัยสำคัญ
“ภายหลังจากการเพิ่มทุนเรียบร้อยแล้ว ทำให้บริษัทฯ มีฐานะการเงินที่เข้มแข็ง สามารถสร้างรายได้เพิ่มขึ้น จากธุรกิจเดิม และมีโอกาสที่จะรุกขยายไปสู่ธุรกิจใหม่ๆ ได้อีก ซึ่งบริษัทฯ มีแผนจะหาพันธมิตรทางธุรกิจ เพื่อเพิ่มศักยภาพ ช่วยสนับสนุนให้บริษัทฯ กลับมาเทิร์นอะราวด์ได้ในเร็ววันนี้”

ประธานคณะกรรมการบริหาร กล่าวอีกว่า ในส่วนของทิศทางการดำเนินงานในอนาคต บริษัทฯ มีแผนจะเพิ่มรายได้ ทั้งทางด้านธุรกิจซื้อขายหลักทรัพย์, ด้านวาณิชธนกิจ, ด้านบริหารกองทุนส่วนบุคคล และด้านตราสารอนุพันธ์ และกองทุน รวมทั้งจะมีการหาทีมเจ้าหน้าที่การตลาดเข้ามา เพื่อเพิ่มจำนวนลูกค้า ขณะเดียวกันยังคงรักษาฐานลูกค้าเดิมไว้
นอกจากนี้ จะมีการพัฒนาระบบเทรด Online ให้มีความทันสมัย เพื่อตอบสนองความต้องการของลูกค้ากลุ่มเป้าหมาย และเปิดช่องทางในการให้ความรู้ทางด้านการลงทุนหลักทรัพย์ ผ่านช่องทาง Online รวมถึง จะมีการจัดโปรแกรมส่งเสริมการขาย เพื่อจูงใจให้ลูกค้าซื้อขายหลักทรัพย์เพิ่มมากขึ้น และเพิ่มการลงทุนใน Block Trade, TFEX, SBL รวมถึง มุ่งเน้นการให้การบริการซื้อขายหลักทรัพย์ผ่านบัญชีเงินให้กู้ยืมเพื่อซื้อหลักทรัพย์ที่มีความเสี่ยงต่ำ มีการจัดอบรมให้ความรู้แก่ลูกค้าและผู้ที่สนใจในการลงทุนในตลาดทุนและตลาดเงิน พร้อมทั้ง จัดอบรมพนักงานให้มีความรู้ในผลิตภัณฑ์ใหม่ เพื่อเพิ่มขีดความสามารถ ตลอดจนทักษะในการให้บริการลูกค้าได้อย่างมีประสิทธิภาพ